Ingineria socială prin telefon (vishing). Cum să nu deveniți victima unei escrocherii cibernetice
Dacă primiți un apel telefonic de la o persoană necunoscută care încearcă să vă convingă, de exemplu, că o rudă este în pericol și are urgent nevoie de bani sau vi se face o ofertă comercială care pare greu de refuzat, s-ar putea să fiți victima unei escrocherii cibernetice care se numește "inginerie socială prin telefon".
Ce înseamnă inginerie socială prin telefon?
Ingineria socială prin telefon (sau voice phishing, vishing, în engleză) este o formă de fraudă cibernetică. În acest caz, infractorii (persoane individuale sau grupuri) care telefonează potențiala victimă recurg la manipulare psihologică pentru a obține informații personale sau financiare sensibile în urma dezvăluirii unor parole, numere de card de credit sau alte date confidențiale. Ingineria socială poate duce la furt de identitate, fraudă financiară, șantaj și alte forme de atacuri cibernetice. Escrocii pot contacta potențialele victime prin telefon sau prin serviciile de mesagerie (Viber, Telegram, WatshApp). Mai mult, cel care telefonează poate pretinde că reprezintă o instituție de stat, cum ar fi poliția, sau o bancă, o companie IT etc. În atacurile de inginerie socială, infractorii încearcă, prin diverse șiretlicuri, să convingă victima că sunt oameni de încredere.
Printre "scenariile" inventate de escroci se numără:
- Un "câștig" neașteptat. Vi se poate spune că tocmai ați devenit câștigătorul unei sume mari de bani, dar pentru a intra în posesia ei trebuie să oferiți o serie de date bancare confidențiale;
- O "urgență" a băncii. Escrocii pot afirma că reprezintă o bancă, al cărei client sunteți, și că ar avea nevoie chiar în acel moment de anumite informații de pe cardul dvs.;
- Apeluri false de sprijinire a unei rude, a unui prieten etc. Infractorii pot invoca faptul că un om apropiat este victima unui accident și i-ar fi necesar un transfer urgent de bani;
- Frauda cu apeluri telefonice pierdute. Puteți vedea că ați ratat un apel de la un număr de telefon din străinătate, iar atunci când încercați să sunați înapoi, înțelegeți că este vorba despre un număr de telefon cu suprataxă.
Cum vă puteți proteja de vishing?
- Evitați să răspundeți la apelurile venite de la persoane necunoscute, în special din străinătate, sau atunci când numărul de telefon este ascuns;
- Blocați orice număr de telefon suspect;
- Nu dezvăluiți date personale sau financiare confidențiale, cum ar fi parolele, codurile etc.;
- Nu presupuneți că persoana care v-a contactat este de încredere doar pentru că a știut câteva informații despre dumneavoastră. Acestea pot fi aflate ușor de pe rețelele de socializare;
- Nu transferați bani către persoane necunoscute;
- Verificați întotdeauna identitatea și credibilitatea celui care vă sună înainte de a furniza informații;
- Cereți numele celui care v-a apelat și spuneți-i că veți reveni, iar mai apoi telefonați la instituția pe care acesta a spus că o reprezintă și întrebați dacă există un astfel de angajat;
- Fiți sceptici în fața ofertelor care par prea bune ca să fie adevărate;
- Dacă ați devenit victima unei tentative de fraudă financiară, de exemplu, sunați la bancă pentru a bloca tranzacția și sesizați poliția.
Maria Praporșcic,
Stopfals.md